คณะกรรมการกำกับตลาดทุน
 	
 ๒

ประกาศคณะกรรมการกำกับตลาดทุน
ที่  ทจ.  ๓/๒๕๖๙ 
เรื่อง  การขออนุญาตและการอนุญาตให้เสนอขายตราสารหนี้ที่ออกใหม่
ต่อบุคคลในวงจำกัด  และการเสนอขายหุ้นกู้แปลงสภาพ
ต่อบุคคลที่มีลักษณะเฉพาะ
(ฉบับที่  ๑๓)


อาศัยอำนาจตามความในมาตรา  ๑๖/๖  วรรคสอง  (๑)  แห่งพระราชบัญญัติหลักทรัพย์
และตลาดหลักทรัพย์  พ.ศ.  ๒๕๓๕  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์  (ฉบับที่  ๔)  พ.ศ.  ๒๕๕๑  มาตรา  ๓๕  แห่งพระราชบัญญัติหลักทรัพย์และตลาดหลักทรัพย์  พ.ศ.  ๒๕๓๕  คณะกรรมการกำกับตลาดทุนออกประกาศไว้  ดังต่อไปนี้
ข้อ	๑	ให้ยกเลิกความในวรรคหนึ่งของข้อ  ๒๐  แห่งประกาศคณะกรรมการกำกับตลาดทุน  
ที่  ทจ.  ๑๖/๒๕๖๕  เรื่อง  การขออนุญาตและการอนุญาตให้เสนอขายตราสารหนี้ที่ออกใหม่ต่อบุคคลในวงจำกัด  และการเสนอขายหุ้นกู้แปลงสภาพต่อบุคคลที่มีลักษณะเฉพาะ  ลงวันที่  ๒๓  กันยายน  พ.ศ.  ๒๕๖๕   ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทจ.  ๔/๒๕๖๘  
เรื่อง  การขออนุญาตและการอนุญาตให้เสนอขายตราสารหนี้ที่ออกใหม่ต่อบุคคลในวงจำกัด  
และการเสนอขายหุ้นกู้แปลงสภาพต่อบุคคลที่มีลักษณะเฉพาะ  (ฉบับที่  ๑๑)  ลงวันที่  ๒๑  มกราคม  
พ.ศ.  ๒๕๖๘  และให้ใช้ความต่อไปนี้แทน
[bookmark: _Hlk219471660]“ข้อ	๒๐	ผู้ออกตราสารหนี้ไม่มีประวัติในเรื่องใดเรื่องหนึ่ง  ดังต่อไปนี้
(๑)	ภายในระยะเวลา  ๒  ปีก่อนวันยื่นจดข้อจำกัดการโอนต่อสำนักงาน  เคยเสนอขายตราสารหนี้ไม่ว่าประเภทใด  ๆ  หรือศุกูก  โดยฝ่าฝืนข้อกำหนดเกี่ยวกับลักษณะการเสนอขายที่จำกัดเฉพาะ
ผู้ลงทุนสถาบัน  ผู้ลงทุนรายใหญ่พิเศษ  หรือผู้ลงทุนรายใหญ่  เว้นแต่ได้รับการผ่อนผันจากสำนักงาน  โดยผู้ออกตราสารหนี้แสดงได้ว่ามีเหตุจำเป็นและสมควรที่จะออกตราสารในครั้งนี้  รวมทั้งมีมาตรการป้องกันการไม่ปฏิบัติดังกล่าวอย่างเหมาะสมแล้ว
(๒)	ภายในระยะเวลา  ๒  ปีก่อนวันที่ได้รับอนุญาตให้เสนอขายตราสารหนี้เคยฝ่าฝืนหลักเกณฑ์การนำเงินที่ได้รับจากการเสนอขายตราสารหนี้ไปใช้ผิดวัตถุประสงค์  และผู้ออกตราสารหนี้
ยังไม่ได้ชำระหนี้ครบถ้วนตามตราสารรุ่นดังกล่าว  เว้นแต่ผู้ออกตราสารหนี้แสดงได้ว่าผู้มีอำนาจอนุมัติ
ตามที่กำหนดในข้อกำหนดสิทธิ  ได้ให้ความเห็นชอบการเปลี่ยนแปลงวัตถุประสงค์การใช้เงินแล้ว”
ข้อ	๒	ให้ยกเลิกความในข้อ  ๔๑  แห่งประกาศคณะกรรมการกำกับตลาดทุน  
ที่  ทจ.  ๑๖/๒๕๖๕  เรื่อง  การขออนุญาตและการอนุญาตให้เสนอขายตราสารหนี้ที่ออกใหม่
ต่อบุคคลในวงจำกัด  และการเสนอขายหุ้นกู้แปลงสภาพต่อบุคคลที่มีลักษณะเฉพาะ  
ลงวันที่  ๒๓  กันยายน  พ.ศ.  ๒๕๖๕  ซึ่งแก้ไขเพิ่มเติมโดยประกาศคณะกรรมการกำกับตลาดทุน  
ที่  ทจ.  ๔/๒๕๖๘  เรื่อง  การขออนุญาตและการอนุญาตให้เสนอขายตราสารหนี้ที่ออกใหม่ต่อบุคคล
ในวงจำกัด  และการเสนอขายหุ้นกู้แปลงสภาพต่อบุคคลที่มีลักษณะเฉพาะ  (ฉบับที่  ๑๑)  
ลงวันที่  ๒๑  มกราคม  พ.ศ.  ๒๕๖๘  และให้ใช้ความต่อไปนี้แทน
“ข้อ	๔๑	ผู้ได้รับอนุญาตต้องนำเงินที่ได้รับจากการเสนอขายไปใช้ตามวัตถุประสงค์การใช้เงิน
ที่ได้แจ้งไว้ต่อสำนักงาน  หรือเปิดเผยไว้ในแบบแสดงรายการข้อมูล  แล้วแต่กรณี
[bookmark: _Hlk140825285]ในกรณีที่จะเปลี่ยนแปลงวัตถุประสงค์การใช้เงินตามวรรคหนึ่ง  ผู้ได้รับอนุญาตต้องดำเนินการตามหลักเกณฑ์ที่กำหนดไว้ในข้อกำหนดสิทธิให้แล้วเสร็จ  ก่อนที่จะมีการนำเงินที่ได้รับจากการเสนอขายไปใช้ประโยชน์  ทั้งนี้  หากข้อกำหนดสิทธิมิได้กำหนดหลักเกณฑ์ดังกล่าวไว้  ให้นำหลักเกณฑ์
ตามข้อกำหนดสิทธิมาตรฐานที่กำหนดไว้บนเว็บไซต์ของสำนักงานมาใช้บังคับ  โดยอนุโลม”
ข้อ	๓	ประกาศนี้ให้ใช้บังคับตั้งแต่วันที่  ๑  กรกฎาคม  พ.ศ.  ๒๕๖๙  เป็นต้นไป
ประกาศ  ณ  วันที่  ๑๒  มิถุนายน  พ.ศ.  ๒๕๖๙

